**Eternitatea iubirii**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- S-au sfâşiat dantele-n trena nopţii

Şi stelele atârnă peste geam,

Tăcerea-i grea ca pânza de păianjen.

Nici timpul nu mă scrie, nu mai am

Răbdare până mâine... Cine ştie

De-o să existe mâine pentru noi?

Vom adormi pe coala de hârtie

Şi ne-om trezi sub ropote de ploi.

Zulufii mei împrăştiaţi pe pernă

Ca nişte şerpi, ce-i bine şi ce-i rău

Te-or învăţa, ca dragostea-i eternă

Şi pentru mine are chipul tău.

- E noaptea grea, bătută cu smaralde,

Mă-ndeamnă s-o descopăr pas cu pas,

Aș încerca, dar când nu ești cu mine

Măsor tristețea lumii c-un compas.

Îți scriu târziu pe tâmpla lunii versuri,

Las tocul să alunece pe coli

Și fac, iubito, uneori demersuri

Să fie timp de vise și la poli.

Te-aștept, cu primul înger de zăpadă,

La șemineu cu un pahar de vin,

Tu lasă întunericul să-ți cadă

Din părul lung și hai în baldachin.

Liliana Trif Ioan Grigoraș